ዞኑ በተጠናቀቀው የበጀት ዓመት183 ሚሊዮን ብር ገቢ አገኘ
– የጅማ ዞን አስተዳደር በ2005 የበጀት ዓመት   183 ሚሊዮን ብር ገቢ መሰብሰቡን የጅማ ዞን አስተዳደር ገለጸ።የዞኑ አስተዳደር ኃላፊ አቶ ሰማን አባ ጎጃም ለዋልታ ኢንፎርሜሽን ማዕከል እንደገለጹት፤ ዞኑ 183 ሚሊየን ብሩን ያገኘው በ2005 የበጀት አመት ከተለያዩ የግብር ክፍያዎችና ከሰጠው የተለያዩ አገልግሎቶች ነው፡፡የተገኘው ገቢ ከአምናው ተመሳሳይ ወቅት ጋር ሲነፃፀር የዘንድሮው ብልጫ እንዳለው ኃላፊው ጠቁመው፤ በዞኑ እየተገኘ ያለው ገቢ በየጊዜው እየጨመረ መምጣቱን ገልፀዋል፡፡  በዞኑ ያለው የኢንቨስትመንት እንቅስቃሴ ከጊዜ ወደ ጊዜ እያደገ መምጣቱን የገለጹት አቶ ሰማን በአሁኑ ወቅት በዞኑ 205 ባለሃብቶች 576 ሚሊዮን 347ሺ ብር ካፒታል በማስመዝገብ በግብርና፣ በአግሮ ኢንዱስትሪና በተለያዩ የአገልግሎት ዘርፎች መሠማራታቸውን ገልፀዋል፡፡በዚህም ለ12ሺ 916 ዜጎች ቋሚና ጊዜያዊ የሥራ ዕድል መፍጠራቸውን ኃላፊው አቶ ሰማን ተናግረዋል፡፡እንዲሁም በዞኑ ያለውን ኢንቨስትመንት ይበልጥ ለማሳደግ፤ የገጠር መንገድ ሽፋኑን ማሻሻል እንደሚያስፈልግ ገልፀው፤ በዕድገትና ትራንስፎርሜሽኑ ዕቅድ አመቱ መጨረሻ ቀበሌዎችን ከቀበሌዎችና ከወረዳዎች ጋር የሚያገናኙ 3ሺ ኪሎ ሜትር የመንገድ ፕሮጀክቶች በመከናወን ላይ ይገኛሉ ብለዋል። በዘንድሮ የበጀት ዓመትም ለመንገድ ግንባታው 273 ሚሊዮን ብር መመደቡን የጠቆሙት   አቶ ሰማን ከክልሉ መንግሥት 200 ሚሊዮን ከወረዳ አስተዳደሮች 20 ሚሊየን ብርና ከሕዝቡ መዋጮ 53 ሚሊዮን ብር መገኘቱን አክለው መግለፃቸውን ዋልታ ኢንፎርሜሽን ማዕከል ዘግቧል፡፡